…………………………

……………… 20…… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****Г-Н ЯВОР ГЕЧЕВ** | **ОДОБРИЛ,****МИНИСТЪР НА ЗЕМЕДЕЛИЕТО:****ЯВОР ГЕЧЕВ** |

**ДОКЛАД**

от Георги Събев – заместник-министър на земеделието

**Относно:** Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица

**УВАЖАЕМИ ГОСПОДИН МИНИСТЪР,**

На основание чл. 17, ал. 1 от Закона за прилагане на Общата организация на пазарите на земеделски продукти на Европейския съюз, Ви представям за одобрение проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

**Причини, които налагат приемането на акта**

Приетият през 2018 г. Регламент (ЕС) 2018/848 на Европейския парламент и на Съвета относно биологичното производство и етикетирането на биологични продукти, и за отмяна на Регламент (ЕО) № 834/2007 на Съвета (Регламент (ЕС) 2018/848) влезе в сила от 01.01.2022 г.

Съгласно изискванията на Регламент (ЕС) 2018/848, Европейската Комисия прие и част от делегиращите и прилагащи актове:

- Регламент за изпълнение (ЕС) 2020/464 на Комисията от 26 март 2020 година за установяване на определени правила за прилагането на Регламент (ЕС) 2018/848 на Европейския парламент и на Съвета във връзка с необходимите документи за признаване със задна дата на периоди за целите на прехода към биологично производство, производството на биологични продукти и информацията, която е необходимо да бъде предоставяна от държавите членки (Регламент (ЕС) 2020/464);

- Регламент за изпълнение (ЕС) 2021/1165 на Комисията от 15 юли 2021 година за разрешаване на някои продукти и вещества за употреба в биологичното производство и за съставяне на техните списъци (Регламент (ЕС) 2021/1165);

- Регламент за изпълнение (ЕС) 2021/279 на Комисията от 22 февруари 2021 година за определяне на подробни правила за прилагането на Регламент (ЕС) 2018/848 на Европейския парламент и на Съвета по отношение на контрола и другите мерки за гарантиране на проследимостта и съответствието на биологичното производство и етикетирането на биологичните продукти (Регламент (ЕС) 2021/279);

- Делегиран Регламент (ЕС) 2021/1189 на Комисията от 7 май 2021 година за допълнение на Регламент (ЕС) 2018/848 на Европейския парламент и на Съвета по отношение на производството и предлагането на пазара на растителен репродуктивен материал от биологичен хетерогенен материал от конкретни родове или видове (Регламент (ЕС) 2021/1189);

- Регламент за изпълнение (ЕС) 2021/1378 на Комисията за определяне на някои правила относно сертификата, издаван на оператори, групи от оператори и износители от трети държави, участващи във вноса на биологични и произведени при преход към биологично производство продукти в Съюза, и за установяване на списък на признатите контролни и надзорни органи в съответствие с Регламент (ЕС) 2018/848 на Европейския парламент (Регламент (ЕС) 2021/1378);

- Делегиран Регламент (ЕС) 2020/2146 на Комисията от 24 септември 2020 година за допълнение на Регламент (ЕС) 2018/848 на Европейския парламент и на Съвета по отношение на изключения от правилата за биологично производство (Регламент (ЕС) 2020/2146);

- Делегиран Регламент (ЕС) 2021/1342 на Комисията от 27 май 2021 година за допълване на Регламент (ЕС) 2018/848 на Европейския парламент и на Съвета с правила за информацията, която трябва да се изпраща от третите държави, както и от контролните и надзорните органи, за целите на надзора над тяхното признаване съгласно член 33, параграфи 2 и 3 от Регламент (ЕО) № 834/2007 на Съвета за внасяни биологични продукти, и за мерките, които трябва да се предприемат при упражняването на този надзор (Регламент (ЕС) 2021/1342);

- Делегиран Регламент (ЕС) 2021/771 на Комисията от 21 януари 2021 година за допълнение на Регламент (ЕС) 2018/848 на Европейския парламент и на Съвета чрез установяване на специфични критерии и условия за проверките на документалната отчетност в рамките на официалния контрол на биологичното производство и за официалния контрол на групите от оператори (Регламент (ЕС) 2021/771);

- Делегиран Регламент (ЕС) 2021/1698 на Комисията от 13 юли 2021 година за допълнение на Регламент (ЕС) 2018/848 на Европейския парламент и на Съвета с процедурни изисквания за признаването на контролни и надзорни органи, които са компетентни да извършват контрол върху оператори и групи от оператори, сертифицирани за биологично производство, и върху биологични продукти в трети държави, и с правила за надзора върху тях и за контрола и други действия, които трябва да се извършват от тези контролни и надзорни органи;

- Делегиран Регламент (ЕС) 2021/2306 на Комисията от 21 октомври 2021 година за допълнение на Регламент (ЕС) 2018/848 на Европейския парламент и на Съвета с правила относно официалния контрол по отношение на пратки с биологични продукти и продукти, произведени при преход към биологично производство, предназначени за внос в Съюза, и относно сертификата за инспекция;

- Регламент за изпълнение (ЕС) 2021/2307 на Комисията от 21 октомври 2021 година за определяне на правила относно документите и уведомленията, които се изискват по отношение на биологичните продукти и продуктите, произведени при преход към биологично производство, предназначени за внос в Съюза;

- Регламент за изпълнение (ЕС) 2021/2119 на Комисията от 1 декември 2021 година за определяне на подробни правила за някои видове документация и декларации, изисквани от операторите и групите от оператори, както и за техническите средства за издаване на сертификати в съответствие с Регламент (ЕС) 2018/848 на Европейския парламент и на Съвета и за изменение на Регламент за изпълнение (ЕС) 2021/1378 на Комисията по отношение на издаването на сертификата за оператори, групи от оператори и износители от трети държави;

- Регламент за изпълнение (ЕС) 2021/2325 на Комисията от 16 декември 2021 година за съставяне, в съответствие с Регламент (ЕС) 2018/848 на Европейския парламент и на Съвета, на списъка с третите държави и на списъка с надзорните и контролните органи, които са признати съгласно член 33, параграфи 2 и 3 от Регламент (ЕО) № 834/2007 на Съвета за целите на вноса на биологични продукти в Съюза;

- Регламент (ЕС) 2022/474 на Комисията от 17 януари 2022 година за изменение на приложение II към Регламент (ЕС) 2018/848 на Европейския парламент и на Съвета по отношение на специалните изисквания за производството и използването на небиологичен, на произведен при преход към биологично производство посадъчен материал и на друг растителен репродуктивен материал.

Промяната на законодателната рамка на Европейския съюз (ЕС) в областта на биологичното производство налага преразглеждане и актуализиране на действащата Наредба № 5 от 2018 г. относно биологичното производство.

Сред по-съществените изменения е необходимостта държавата членка да разполага с Каталог за мерки и несъответствия, който да се прилага от контролиращите лица считано от 01.01.2023 г. съгласно изискването на чл. чл. 10, параграф 2 от Регламент за изпълнение (ЕС) 2021/279.

Променя се възможността контролиращите лица да издават други дерогации различни от дерогацията за използване на небиологичен растителен репродуктивен материал.

Регламентират се изискванията към група от оператори, тяхната сертификация с контролиращо лице, документацията, която водят и съхраняват, както и надзора и контрола върху тях.

Въвеждат се изисквания към базите данни на държавите членки, свързани с наличието на информация за отглежданите по биологичен начин животни, ювенилни екземпляри от биологични аквакултури и биологични ярки включително породите животни и генетични линии, адаптирани към биологичното производство, генетични линии за бавнорастящи домашни птици и регистър на лицата, които предлагат на пазара растителен репродуктивен материал от биологичен хетерогенен материал.

**Цели**

Основна цел на предложения проект на Наредба за изменение и допълнение на Наредба № 5 от 2018 г. е националното законодателство да гарантира пълно съответствие с правно обвързващите актове на Европейския съюз за биологичното производство, контрол и етикетиране на биологични продукти, и продукти произведени при преход към биологично производство.

Разпоредбите в проекта на Наредба за изменение и допълнение на Наредба № 5 от 2018 г. са прецизирани и са съобразени с настъпилите промени в правото на Европейския съюз, както и в националното законодателство, и по-специално ЗПООПЗПЕС, Закона за храните, Закона за ветеринарномедицинската дейност и Закона за фуражите.

В предложеният проект на Наредба за изменение и допълнение на Наредба
№ 5 от 2018 г. подробно са разписани условията и редът за прилагане на правилата за биологично производство, етикетирането и контрола на биологични продукти и продукти произведени при преход към биологично производство, съгласно изискванията на Регламент (ЕС) 2018/848 и Регламент (ЕС) 2017/625 на Европейския парламент и на Съвета от 15 март 2017 година относно официалния контрол и другите официални дейности (Регламент (ЕС) 2017/625).

Съгласно ЗПООПЗПЕС Министерството на земеделието (МЗм) създава и поддържа на интернет страницата си публични електронни регистри. В проекта на Наредба за изменение и допълнение на Наредба № 5 от 2018 г. са детайлизирани изискванията за поддържане на информация за отглежданите по биологичен начин животни, ювенилни екземпляри от биологични аквакултури и биологични ярки включително породите животни и генетични линии, адаптирани към биологичното производство, генетичните линии за бавнорастящи домашни птици и регистър на лицата, които предлагат на пазара растителен репродуктивен материал от биологичен хетерогенен материал.

В проект на Наредба за изменение и допълнение на Наредба № 5 от 2018 г. са регламентирани изискванията към списъците, които трябва да се поддържат на национално ниво - списък на видовете, подвидовете или сортовете, за които е издадено генерално и общо разрешение по отношение на използването на растителен репродуктивен материал произведен при преход към биологично производство и на небиологичен растителен репродуктивен материал, съгласно Регламент (ЕС) 2020/1794 и списък на биологичните протеинови фуражи за домашни птици и свине, с наличните количества.

Изготвен е национален каталог от мерки (Приложение № 3 от проекта) съгласно посоченото в чл. 41, параграф 4 от Регламент (ЕС) 2018/848. Националният каталог от мерки обхваща: списък на несъответствията с позоваване на специалните правила от Регламент (ЕС) 2018/848; класификация на несъответствията в три категории: незначителни, сериозни и критични, мерките, съответстващи на различните категории несъответствия.

За целите на надзора са предвидени правила относно сертификата, издаван на оператори, групи от оператори и износители от трети държави, участващи във вноса на биологични и произведени при преход към биологично производство продукти в Съюза, както и правилата по отношение разрешаване на изключения от правилата за биологично производство.

С проекта се прецизират някои правомощия на компетентните органи (МЗм и Българска агенция по безопасност на храните) и контролиращите лица, като Изпълнителната агенция по сортоизпитване, апробация и семеконтрол (ИАСАС) се определя за официален орган по смисъла на чл. 13 от Регламент (ЕС) 2018/848 и
чл. 9 от Регламент (ЕС) 2021/1189. По този начин ще се гарантира прилагането на унифицирани процедури при осъществяване на контрол в биологичното производство и ще се постигне осъществяване на координиран контрол за съответствие с изискванията на европейското право и българското законодателство в тази област.

За първи път се регламентират изискванията към група от оператори, тяхната сертификация с контролиращо лице, документацията която водят и съхраняват, както и надзора и контрола върху тях.

С цел подобряване на сътрудничеството и взаимодействието с браншовите организации в сектора се дава възможност за участие на техни представители в работата на Постоянната междуведомствена консултативна комисия по биологично производство. На контролиращите лица се дава възможност за участие в заседанията на комисията в случаите на разглеждане на предложения за изцяло или частично спиране на действието на разрешението, отнемането му или ограничаване на неговия обхват. Представители на браншовите организации могат да вземат участие в работата на комисията при разглеждане на въпроси, свързани с прилагане на правилата на биологичното производство.

**Очаквани резултати от прилагането на акта**

Гарантиране на производството и предлагането на висококачествени биологични продукти на територията на Република България, чрез прецизиране на условията и редът за прилагане на правилата за биологично производство, етикетирането и контрола на биологични продукти и продукти произведени при преход към биологично производство.

Осигуряване на пълна функционалност на електронните регистри свързани с биологичното производство.

Ограничаване на възможностите за системни нарушения и повишаване на ефективността на контролната дейност на контролиращите лица и официалния контрол.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.

**Анализ за съответствие с правото на Европейския съюз**

Проектът на наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове, проектът на доклад (мотиви) и проектът на Наредба за изменение и допълнение на Наредба № 5 от 2018 г. са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 14 дни.

Основният мотив за определянето на по-кратък срок за предложения и становища е изискването на чл. 10, параграф 2 от Регламент за изпълнение (ЕС) 2021/279 съгласно, който националният каталог от мерки, разработен в съответствие с чл. 8 от същия, трябва да се прилага от контролиращите лица най-късно от 1 януари 2023 г.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация, заедно с обосновка за неприетите предложения, е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното, предлагам да одобрите предложения проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпилите становища.
 |

**ГЕОРГИ СЪБЕВ**

*Заместник-министър на земеделието*